钦定古今图书集成/历象汇编/庶征典/第007卷 > 《明娄元礼田家五行》 > 《论详瑞》
## 钦定古今图书集成/历象汇编/庶征典/第007卷 > 《明娄元礼田家五行》 > 《论详瑞》

两岐麦谓一秆而秀两穗也。主时年祥瑞，又主其田
秋必倍收，其家日必骤进，又主太平之兆。《汉史》云：“桑
无附枝，麦秀两岐。张君为政，乐不可支。”紫燕来巢，主
其家益富。此燕与乌燕同类而异凡，名曰舍鹕儿，又
名黄腰燕子，营巢却与乌燕绝不相似。余所居村巷
有此燕巢者仅二家，一巷之最温润者，亦仅此二家。
又凡燕巢长及大者主吉祥，北向者令人家道兴旺，
更利田蚕也。凡六畜自来占吉凶。谚云：“猪来贫，狗来
富，猫儿来，开质库。”一云：“鸡来贫。”盖鸡之得失，寻常有
之，何足为异？因猪鸡音相近，俗传之误。昔有一人言：
其家主翁乃是富室长者，忽邻家走一猪，入其猪阑
未远，长者取之，长者故意妄言，多其猪数以攘其猪。
其人不敢索而去，富室遂致废弛。破碗上下作两截，
断而齐者，名曰无底碗，大吉。往往以上截书古语于
其中，悬东壁，谓祥瑞也。近者一友人云：“数年前曾见
上洋高仲明家有一无底碗，谓其祥瑞，悬之东壁，其齐如截，爱若至宝。”不三年，其家财货大进，田连阡陌。
今则为当地田户，凡牛退齿，每每人不得而知见，若
有见其齿已脱在口候而得之者，大吉利，主三年内
大发。猫洗面至耳，主有远亲至之喜。黄昏鸡啼，主有
天恩好事，或有减放税粮之喜。腊月廿五日夜，赤豆
粥镬滚，则三年大发。猫犬生子皆雄，主其家有喜事。
“三白大吉”，谓白雀巢檐，白鼠穿屋，白鱼入舟也。鼠咬
人悫头帽子衫领，主得财喜。百日内至半夜作数钱
声者，主招财吉。鼠狼来窟其家，必长吉。犬生一子，其
家兴旺。谚云：“犬生独家富足。”春初獭祭鱼，忽有人拾
得其遗残者，食之大吉。鹊噪檐前，主有佳客至，及有
喜事。蛇蜕壳，人有见之者，主大发迹。灯花不可剔去，
至一更不谢，明日有吉事。半夜不谢，主有连绵喜庆
之事，或有远亲信物至。《谚》云：“灯花今夜开，明朝喜事
来。”久阴天息灯，灯煤如炭红，良久不过明日，喜晴。谚
云：“火留星必定晴，久晴后火煤便灭”，主喜雨。长墩忽
然，门内泥土自然坟。〈去声〉起成墩者，谓之“长墩主，其家
长进。”余尝记幼时曾见东郊有一村店，始于卖酒营
生，仅以自给，忽门内泥土自然坟起，店主谓其祥瑞，
爱护不锄，日见渐高，家亦日益，遂添卖香烛麸面之
类，逾年愈高成墩，不胜添进。人口积蓄，米麦乃大兴
贩。京果、海错、南货等物，无所不有，虽百里之外，或富
室，或寺院，咸来垂顾，动以千缗。每残年及春季，日有
数千缗交易，长夏门亦如巿，四方驰名，远近自为巨
富。三十年后，墩渐平下，家亦暗消。凡见鼠立，主大吉
庆。尝闻余大父言：昔中年一元旦，曾于庭前沟口，独
见一鼠对面拱立，心虽不以为怪，亦谓颇奇，因向之
曰：“尔亦知泰来之贺耶？”其鼠复如揖拜之状而去。大
父晚年子孙蕃衍，家事从容，至老康健，寿享八十九
岁，可谓吉庆矣。因以此事问前辈，乃云尝于杂书中
曾见此说，名曰“狼恭鼠拱，主大吉庆，必有阴德所致
而然。”巳上数事，初非好奇以惑众，皆以目击耳闻实
确可考之言，始附卷末，以备田家五行中之一事云
尔。

《详补拾遗》：凡出入遇合物及犬过桥大吉，所谋皆遂，钱谷丰盈。